L'Eliana homenatja ‘Les Xiques del cable’ en el Mes de la Gent Gran
20 de maig de 2025

• El Consistori va posar en valor la tasca de les antigues telefonistes que van mantindre al municipi connectat amb el món.

La programació del Mes de la Gent Gran a l'Eliana, que va començar el dia 5 i conclourà el divendres 30 de maig, aportava una entranyable proposta que va tindre lloc en la vesprada d'ahir. La sala Almudena Grandes del Centre Sociocultural va acollir un entranyable acte d'homenatge a les operadores telefòniques que van treballar en la centraleta de l'Eliana en les dècades dels 60 i 70 del segle passat.

Es van donar cita les anomenades per a l'ocasió ‘Xiques del cable’, abrigallades per un bon nombre d'assistents, veïnes i veïns, l'alcalde Salva Torrent i la regidora de Gent Gran Eva Santafé. Va ser un acte emotiu en el qual els records van tornar a cobrar vida, ja que es rememorava un moment de la història local quan l'Eliana contava tan sols amb uns 2.000 habitants i iniciava un període de creixement espectacular.

Es va projectar un vídeo confeccionat amb antigues fotografies de l'època, aportades pel Centre d'Estudis Locals (CEL) i amb textos del cronista de la localitat, Vicente Rubio. En ell es recorda la curiosa manera de finançar les festes per part dels Clavaris de Sant Antoni, o el costum de la ‘Salpassa’, cerimònia en la qual el capellà beneïa les cases arreplegant ous i sal que els escolars portaven en una cistella.

El vídeo també fa referència als avanços en infraestructures aconseguits durant eixa època en la localitat, com a clavegueram, asfaltat, enllumenat i la construcció d'edificis públics com el grup escolar Verge del Carmen, els habitatges del mateix nom o el propi Ajuntament. Un període de la història local on el pas del blanc i negre al color coincidia amb la finalització de la dictadura i l'arribada de la democràcia.

Va ser eixa època en la qual va arribar al poble una centraleta telefònica per a 50 abonats i, poc després, una altra per a 500. Fins llavors existia un sol telèfon en el municipi, situat en l'antiga fàbrica de borres el Túria. Tot un esdeveniment que simbolitzava el progrés a l'Eliana i en el qual, com no podia ser d'una altra manera, va haver-hi persones, dones en aquest cas, que el van fer possible: les ‘Xiques del cable’ de l'Eliana. L'acte d'ahir va ser d'afecte, gratitud i reconeixement de tot el poble per a elles, 50 anys després, quan les converses telefòniques estan a l'abast de qualsevol amb tan sols traure de la butxaca el mòbil i marcar uns números en la pantalla tàctil.